### Likumprojekta "Grozījumi Finanšu instrumentu tirgus likumā" sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekta "Grozījumi Finanšu instrumentu tirgus likumā" (turpmāk – projekts) mērķis ir pārskatīt un padarīt tiesību normu piemērotājiem saprotamāku šobrīd Finanšu instrumentu tirgus likumā (turpmāk – FITL) esošo regulējumu par akciju atpirkšanas piedāvājumiem (turpmāk – piedāvājums) un novērst neatbilstības Eiropas Parlamenta un Padomes 21.04.2004. direktīvai 2004/25/EK par pārņemšanas piedāvājumiem (turpmāk – Pārņemšanas direktīva). Projekts paredz piedāvājumu regulējumu nodalīt atsevišķā likumā, paredzot FITL tehniskas izmaiņas. Likumprojekts stāsies spēkā 2021. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts pēc Finanšu ministrijas un Finanšu un kapitāla tirgus komisijas (turpmāk – FKTK) iniciatīvas atbilstoši Ministru kabineta 28.02.2017. sēdē izskatītā un ar Ministru kabineta 21.03.2017. rīkojumu Nr. 126 apstiprinātā Finanšu sektora attīstības plāna 2017.-2019. gadam 3.3.5. punktam, kas paredz mazākuma akcionāru tiesību aizsardzības pilnveidošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | FITL D sadaļas V nodaļā regulēts jautājums par piedāvājumiem un galīgo akciju atpirkšanu sabiedrībās, kuru akcijas iekļautas regulētajā tirgū (turpmāk – sabiedrība). Minētais regulējums balstās uz Pārņemšanas direktīvu. Praksē konstatētas vairākas FITL esošā regulējuma neatbilstības Pārņemšanas direktīvai un citas nepilnības. Normu piemērošanu praksē apgrūtina arī tas, ka regulējums par piedāvājumiem un galīgo akciju atpirkšanu ir iekļauts FITL, kas regulē ļoti plašu jautājumu loku.Pārskatot FITL iekļauto regulējumu par piedāvājumiem un galīgo akciju atpirkšanu, konstatēta lietderība šo regulējumu nodalīt atsevišķā likumā. Projekts attiecīgi paredz izslēgt normas, kas saistītas ar piedāvājumiem un galīgo akciju atpirkšanu (t.sk. terminus, pamatregulējumu, noteiktas uzraudzības funkcijas, sankcijas un pārejas noteikumus, kuri vēl joprojām ir piemērojami).Ņemot vērā plānotās izmaiņas attiecībā uz balsstiesību sliekšņa samazināšanu galīgās akciju atpirkšanas tiesību īstenošanai no nepieciešamajiem 95 procentiem sabiedrības balsstiesīgo akciju skaita uz 90 procentiem, nav nepieciešams līdzdalības paziņojums, sasniedzot 95 procentu balsstiesību daudzumu. Projekts attiecīgi paredz, ka akcionāram sasniedzot 95 procentu balsstiesību, nav jāsniedz līdzdalības paziņojums.Pārņemšanas direktīvas 10. pants paredz pienākumu sabiedrībām nodrošināt ar piedāvājumiem tieši un netieši saistītas informācijas (piemēram, ierobežojumi akciju atsavināšanai, sabiedrībai zināmie akcionāru noslēgtie līgumi, sabiedrības kapitāla struktūra u.c. jautājumi) publicēšanu sabiedrības gada pārskatos. Šobrīd minētais Pārņemšanas direktīvas pants ir iekļauts FITL 56.1 pantā, kas regulē gada pārskatā papildus iekļaujamo informāciju. Jauna piedāvājuma regulējuma izstrādes gaitā secināts, ka šis regulējums par sabiedrības gada pārskatā iekļaujamo informāciju ir saglabājams FITL. FITL 56.1panta pirmās daļas 10. punktā ir izdarīti redakcionāli grozījumi.FITL ir noteikti vairāki jautājumi, ko papildus Gada pārskatu un konsolidēto gada pārskatu likumā noteiktajam ir jānorāda sabiedrību sagatavotajos gada pārskatos. FITL paredz, ka sabiedrība gada pārskatā iekļauj arī paziņojumu par korporatīvo pārvaldību, nefinanšu paziņojumu, informāciju par gada pārskata sagatavošanas un izplatīšanas atbildīgo personu, atalgojuma ziņojumu. Lai neapgrūtinātu sabiedrības gada pārskatu sagatavošanu, Pārņemšanas direktīvas normas attiecībā uz gada pārskatā atklājamo informāciju par piedāvājumiem ir saglabājamas FITL. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 18 sabiedrības, kuru akcijas iekļautas regulētajā tirgū, to akcionāri, darbinieki, regulētā tirgus organizētājs, centrālais vērtspapīru depozitārijs, kurā iegrāmatotas sabiedrības akcijas.  |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts un likumprojekts "Akciju atpirkšanas likums" Ministru kabinetā un Saeimā skatāmi vienlaicīgi. |
| 2. | Atbildīgā institūcija | Finanšu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Finanšu tirgus politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, par kuru informācija 2020. gada 24. februārī publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Finanšu tirgus politika”, [https://www.fm.gov.lv/lv/sabiedribas\_lidzdaliba/ tiesibu\_aktu\_projekti/finansu\_tirgus\_politika#project639](https://www.fm.gov.lv/lv/sabiedribas_lidzdaliba/%20tiesibu_aktu_projekti/finansu_tirgus_politika#project639):un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>.Projekta izstrādes gaitā ir iesaistītaNasdaq Riga, AS, Finanšu nozares asociācija, Latvijas Darba devēju konfederācija, Latvijas Zvērinātu revidentu asociācija. |
| 3. | Sabiedrības līdzdalības rezultāti | Darba procesā iesaistītās puses paudušas atbalstu likumprojekta tālākai virzībai |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu un kapitāla tirgus komisija, Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas un institucionālo struktūru, jaunu institūciju izveide, esošo institūciju likvidācija vai reorganizācija nav nepieciešama. Projekta izpilde tiks īstenota esošā finansējuma un cilvēkresursu ietvaros.  |
| 3. | Cita informācija | Nav. |

Finanšu ministrs J.Reirs

Davidovičs 67083931

gunvaldis.davidovics@fm.gov.lv